ตั้งใจมาทานร้านชิมไทยที่ Gourmet District แต่ร้านปิดเลยลองเลือกร้านอื่นที่ยังไม่เคยทานดู ร้านอาหารส่วนใหญ่ในนี้แขกน้อยมาก แทบไม่ค่อยมีเลย แม้จะเป็นช่วงกลางวันของอาทิตย์ ไม่แน่ใจว่าวันธรรมดาจะคนเยอะกว่านี้รึป่าว เลยใช้เวลาเลือกร้านนานพอควร ผลสรุปก็คือเลือกเข้าอาหารอีสาน ม่วนแซ่บร้านนี้ ซึ่งอยู่ชั้น 1 ตึก D

ตอนเข้าไปมีคนทานอยู่คนเดียว พนักงานน่ารักบริการดี รับ Order เสร็จก็รับหน้าที่ตำส้มตำด้วยทำหน้าที่หลายอย่างมากค่ะ อาหารโดยรวมอร่อยเกินความคาดหวัง ที่สั่งคราวนี้ส่วนมากเป็นอาหารแนะนำขอทางร้านทั้งหมดมีตามนี้
- ส้มตำไทยไข่เค็ม (80 บาท) ราคาเหมือนร้านส้มตำในห้างอื่นๆ แต่ปริมาณเยอะและตำได้เข้าเนื้อและรสชาติดีมาก ถือเป็นเมนูที่ควรสั่งถ้ามาทาน
- คอหมูย่าง (130 บาท) เหมาะสำหรับคนชอบทานมัน เพราะมันหมูมากกว่าเนื้อหมู ถ้ากำชับแต่แรกว่าไม่เอามันก็น่าจะโอเคกว่านี้
- ไก่ย่าง (80บาท/1 ชิ้น) รสชาติใช้ได้ อยู่ในเกณฑ์มาตรฐาน
- ต้มแซ่บกระดูกหมูอ่อน (110 บาท) แซ่บเว่อร์ กระดูกหมูอ่อน เห็ดและเครื่องสมุนไพรจัดเต็ม เสียนิดเดียวถ้าหมูนิ่มกว่านี้หน่อยก็จะดี
- หมูทอดน้ำปลา (120 บาท) รสชาติดีทานกับข้าวเหนียวอร่อยมากค่ะ ติดมันเล็กน้อยไม่เยอะขนาดคอหมูย่าง

โดยรวมรสชาติดีกว่าที่คาด ราคารวม VAT และ Service Charge เรียบร้อยแล้ว ถึงว่าเป็นร้านที่กลับไปทานได้อีก ร้านนี้มีข้าวอาหารตามสั่งราคาไม่แพงขายอยู่ที่ประมาณ 60 บาทด้วยนะคะ ถ้าเทียบกับร้านอื่นใน Gourmet District ร้านนี้คงจะเป็นร้านที่ราคาย่อมเยาว์ที่สุดล่ะค่ะ